ຊູດານ ເລີ້ມນັບ ຄະແນນສຽງ ໃນການເລືອກຕັ້ງແຫ່ງຊາດ ໃນວັນສຸກມື້ນີ້
ຜົນ​ການນັບຄະແນນສຽງ ການເລືອກຕັ້ງຂັ້ນສຸດ​ທ້າ​ຍ ຈະ​ເປີດ​ເຜີຍ​ໃຫ້​ຊາບ ​ໃນ​ວັນ​ທີ 27 ​​ເມສາ ທີ່​ຈະ​ມາ​ເຖິງນີ້.
ການນັບຄະແນນສຽງ ແມ່ນກຳລັງດຳເນີນໄປ ໃນຊູດານ ຫຼັງຈາກ ທີ່ໄດ້ ປ່ອນບັດກັນເປັນເວລາ 4 ມື້ ໃນການເລືອກຕັ້ງແຫ່ງຊາດ ເມື່ອອາທິດນີ້ ຊຶ່ງເປັນຂັ້ນຕອນ ທີ່ມີບັນຫາ ຍ້ອນການອອກໄປ ປ່ອນບັດບໍ່ຫຼາຍຂອງ ຜູ້ມີສິດປ່ອນບັດ ແລະ ການທີ່ພັກຝ່າຍຄ້ານ ໄດ້ຂວ້ຳບາດ ຫຼື ບໍ່ເຂົ້າຮ່ວມການເລືອກຕັ້ງນັ້ນ ໃນຂະນະທີ່ ຜົນການນັບຄະແນນສຽງຕ່າງໆນັ້ນ ຄາດວ່າຍັງຈະ ບໍ່ຮູ້ກັນເທື່ອ ຈົນກວ່າທ້າຍເດືອນນີ້ ແຕ່ພວກເຂົາເຈົ້າແມ່ນໄດ້ ຄາດກັນວ່າ ຈະລວມທັງໄຊຊະນະຕ່າງໆ ສຳຫລັບປະທານາທິບໍດີ Omar al-Bashir ຜູ້ທີ່ດຳລົງຕຳແໜ່ງຢູ່ເວລານີ້ ແລະ ພັກລັດຖະ ສະພາແຫ່ງຊາດ ຂອງທ່ານຍ້ອນວ່າ ມີການຂວ້ຳບາດ ບໍ່ເຂົ້າຮ່ວມ ການແຂ່ງຂັນ ຂອງພັກຝ່າຍຄ້ານນັ້ນ ໄລຍະເວລາ 3 ມື້ຂອງການລົງຄະແນນສຽງ ທີ່ໄດ້ເລີ້ມຕົ້ນຂຶ້ນ ໃນວັນຈັນຜ່ານມາ ໄດ້ຖືກເລື່ອນອອກໄປຕື່ມອີກ ເຖິງວັນພະຫັດ ວານນີ້ ເພື່ອທົດແທນ ການອອກໄປລົງຄະແນນສຽງ ທີ່ຕົກຕ່ຳ ເມື່ອຕົ້ນອາທິດນັ້ນ ປະທານ ຄະນະກຳມະທິການເລືອກຕັ້ງແຫ່ງຊາດ ທ່ານ Mukhtar al-Assam ກ່າວວ່າ ປະທານາທິບໍດີ Bashir ແມ່ນມີທ່າທາງວ່າ ຈະເປັນຜູ້ໄດ້ຮັບໄຊຊະນະ ການປ່ອນບັດ ເລືອກຕັ້ງປະທານາທິບໍດີ ຖ້າຫາກວ່າ ທ່ານບໍ່ໄດ້ຮັບຄະແນນສຽງ ຫຼາຍກວ່າ 50 ເປີເຊັນ ແລ້ວ ຈະຕ້ອງໄດ້ຈັດການເລືອກຕັ້ງຮອບສອງຂຶ້ນອີກ ທ່ານ Assam ກ່າວວ່າ ຜົນການນັບຄະແນນສຽງຕ່າງໆ ຂອງແຕ່ລະໜ່ວຍເລືອກຕັ້ງ ຈະ ໄດ້ຖືກປະກາດໃຫ້ຊາບ ໃນທັນທີ ທີ່ມີລາຍລະອຽດແລ້ວ ແຕ່ການນັບຄະແນນຂັ້ນສຸດທ້າຍ ຈະເປີດເຜີຍໃຫ້ຊາບ ໃນວັນທີ 27 ເມສາ ທີ່ຈະມາເຖິງນີ້